इतिहासविदों का मानना है कि उत्तराखण्ड के प्राचीन शासक सूर्यवंशी कत्यूरी (कैंतुरा), काली कुमायूं के महर एवं रौत राजाओं की कुल देवी झालीमाली ही थी, जिसे बाद में नन्दा कहा जाने लगा। कोट भ्रामरी एवं बाराही देवी झालीमाली के ही विशिष्ट रूप हैं। यह सर्वविदित है कि कत्यूरी शासकों ने अपनी राजधानी जोशीमठ से बैजनाथ में स्थानान्तरित/स्थापित करने के दौरान बैजनाथ के डंगोली क्षेत्र के झालामाली गांव में मां झालीमाली मन्दिर को प्रतिष्ठापित किया। यह क्षेत्र प्राचीन काल से ही झालीमाली क्षेत्र के रूप में लोकमानस में विद्यमान है। कहा जाता है कि कत्यूरी शासकों की प्राचीन राजधानी जोशीमठ का अन्तिम कत्यूरी राजा असंतीदेव था। अपना राज नृसिंह जोगी को अर्पित करके असंतीदेव (असंदी देव) चुनिंदा प्रजा और सेना के साथ अपनी कुलदेवी झालीमाली के पथप्रर्दशन में पीछे-पीछे चलते हुए कुमायूं क्षेत्र के बैजनाथ स्थान में पंहुचे थे। (कुमायूं की लोकगाथाएं-डॉ. प्रयाग जोशी)। यहीं पर अरुण नामक राक्षस का देवी ने भ्रमर का रूप धारण करके बध किया। इसीलिए बाद में झालीमाली को भ्रामरी देवी कहा जाने लगा। आज इस इलाके में झालीमाली का भ्रामरी नाम ही लोक प्रचनल में है। मां भ्रामरी का मन्दिर वर्तमान में झालामाली गांव के ऊपर पहाड़ी की चोटी में एक प्राचीन किले के अन्दर विराजमान है। इतिहासविद डॉ. शिवप्रसाद नैथानी ने कत्यूर घाटी को झालीमाली का क्षेत्र माना है। डॉ. नैथानी रणजूली देवी/भ्रामरी देवी को झालीमाली मानते हैं।